**OBČINA RENČE-VOGRSKO PREDLOG OBČINSKI SVET**

*NASLOV:*

**SOGLASJE K SISTEMIZACIJI DODATNEGA DELOVNEGA MESTA V VRTCU RENČE PRI OŠ LUCIJANA BRATKOVIČA BRATUŠA RENČE**

*PRAVNA PODLAGA:*

* 16., 17. in 18. člen Pravilnika o normativih in kadrovskih pogojih za opravljanje dejavnosti predšolske vzgoje (Uradni list RS, št. 27/14, 47/17 in 43/18)
* 18. člen Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18)

*PREDLAGATELJ:*

Tarik Žigon, župan

*PRIPRAVLJALEC:*

Župan, občinska uprava

*OBRAZLOŽITEV:*

Osnovna šola Lucijana Bratkoviča Bratuša Renče je na Občino Renče-Vogrsko (v nadaljevanju: Javni zavod), dne 23. 3. 2021 vložila vlogo za izdajo soglasja k sistemizaciji dodatnega delovnega mesta »Gospodinjec II« z manj kot polnim delovnim časom 20 ur na teden v vrtcu pri OŠ Lucijana Bratkoviča Bratuša Renče. Iz razloga, ker v Pravilniku o normativih in kadrovskih pogojih za opravljanje dejavnosti predšolske vzgoje ni določenih normativov za sistemizacijo navedenega delovnega mesta, je Javni zavod dne 21. 4. 2021 prošnjo za soglasje k sistemizaciji delovnega mesta dopolnil s celotnim imenom delovnega mesta in s podatki o stroških delovnega mesta po deležih. Celotno ime delovnega mesta »Gospodinjec II« je sedaj opredeljeno kot »čistilka, perica, kuhinjski pomočnik«, z istim opisom del, kot je bil podan za delovno mesto »Gospodinjec II – invalid III. kategorije invalidnosti«. Iz tabele s podatki o stroških delovnega mesta po deležih izhaja, da bi morala občina po potrditvi sofinanciranja tega dodatnega delovnega mesta vrtcu dodatno zagotavljati 501,55 EUR na mesec, Javni zavod pa bi iz lastnih sredstev zagotavljal 323,37 EUR na mesec.

*RAZLOGI ZA SPREJETJE SKLEPA:*

Delavka s sklenjeno pogodbo z zavodom o zaposlitvi za delo na delovnem mestu kuhinjski pomočnik je bila z odločbo invalidske komisije razvrščena v III. kategorijo invalidnosti zaradi posledic bolezni ter ji je bila priznana pravica do dela na drugem delu z manjšimi obremenitvami. Iz izjave ravnatelja izhaja, da v zavodu nimajo ustreznega sistemiziranega delovnega mesta, ki bi ustrezalo delavkini preostali delovni zmožnosti. Zavod je za delavko sicer uvedel postopek prenehanja pogodbe o zaposlitvi iz poslovnega razloga ter na Komisijo za ugotovitev podlage za odpoved pogodbe o zaposlitvi (v nadaljevanju: Komisija) naslovil predlog za ugotovitev podlage za odpoved pogodbe o zaposlitvi iz razloga, ker delavka zaradi ugotovljene invalidnosti ni zmožna opravljati dela pod pogoji iz pogodbe o zaposlitvi, hkrati pa ji zavod ne more ponuditi nove pogodbe o zaposlitvi.

Komisija je podala mnenje, da ne obstaja podlaga za odpoved pogodbe o zaposlitvi. Glede na navedeno je zavod kot možnost ohranitve zaposlitve delavke pripravil izbor del, ki bi jih delavka opravljala glede na njeno preostalo delovno zmožnost. Ta dela so uvrščena v skupino J – »Gospodinjec II«.

*OCENA STANJA:*

Ker delavka zaradi invalidnosti ni več zmožna opravljati kuhinjske pomočnice, mora zavod na tem delovnem mestu zaposliti drugo osebo.

Ker zavod ne razpolaga z delovnim mestom, ki bi lahko delavka opravljala z ozirom na njeno preostalo delovno zmožnost, mora zavod sistemizirati novo delovno mesto.

Z ozirom na dejstvo, da je delovno mesto kuhinjske pomočnice sistemizirano v vrtcu oz. je ta delež plače vkalkuliran v ceno za vrtec, mora soglasje k sistemizaciji dodatnega delovnega mesta podati občina ustanoviteljica.

Vlogo zavoda je dne 29. 3. 2021 na svoji 16. redni seji obravnaval Odbor za družbene dejavnosti. Na podlagi obravnave vloge so člani odbora sprejeli sklep, da Odbor za družbene dejavnosti ne nasprotuje izdaji soglasja k sistemizaciji novega delovnega mesta »Gospodinjec«. Odbor je dne 17. 5. 2021 obravnaval tudi dopolnitev prošnje Javnega zavoda z dne 21. 4. 2021 in na podlagi obravnave sprejel sklep, s katerim predlaga Občinskemu svetu, da poda soglasje k sistemizaciji dodatnega delovnega mesta »Gospodinjec II – čistilka, perica, kuhinjski pomočnik«, z določilom, da bo občina doplačevala stroške te zaposlitve do dneva prenehanja delovnega razmerja invalidne delavke.

*CILJI IN NAČELA:*

Vrtec mora skladno s predpisi pridobiti soglasje občine ustanoviteljice k sistemizaciji dodatnega delovnega mesta, da bi lahko invalidni delavki ohranili zaposlitev.

*FINANČNE IN DRUGE POSLEDICE:*

Na podlagi podatkov o stroških sistemizacije novega delovnega mesta, ki jih je ravnatelj navedel v dopolnitvi prošnje, bi mesečni strošek novega delovnega mesta z manj kot polnim delovnim časom v obsegu 20 ur na teden znašal skupaj 824,92 EUR, od tega bi občina sofinancirala 501,55 EUR na mesec, Javni zavod pa iz lastnih sredstev 323,37 EUR. V tem znesku sta upoštevana tudi regres za prehrano in mesečni znesek (dvanajstina) regresa za letni dopust. Ker vrtec navedenega delovnega mesta na podlagi Pravilnika o normativih in kadrovskih pogojih za opravljanje dejavnosti predšolske vzgoje ne more sistemizirati, ga posledično ne more upoštevati v kalkulaciji cene za vrtec. Z ozirom na navedeno delež stroškov zaposlitve na dodatnem delovnem mestu plača občina izven cene za vrtec. Če bi bilo soglasje podano od 1. 6. 2021 dalje, bi skupni unesek plačil občine znašal okoli 2.507 EUR.

Navedena sredstva niso bila načrtovana v proračunu za tekoče proračunsko leto, saj jih Javni zavod ni opredelil v planu potrebnih sredstev. Iz vpogleda v podatke o realiziranih in razpoložljivih proračunskih sredstev na postavki 19001010 – Vrtec Renče, konto 413300 – Sredstva za plače, na dan 18. 5. 2021 izhaja, da znesek prostih sredstev po upoštevanju predobremenitev in realizacije do dne 4. 5. 2021 znaša 15.607,53 EUR. Glede na navedeno bi bilo možno kriti opredeljeni skupni znesek potrebnih sredstev z navedene postavke.

Pripravila:

Vladka Gal Janeš

Višja svetovalka I za družbene dejavnosti

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Predlog sklepa:

Na 16., 17. in 18. člena Pravilnika o normativih in kadrovskih pogojih za opravljanje dejavnosti predšolske vzgoje (Uradni list RS, št. 27/14, 47/17 in 43/18) in 18. člena Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18) je Občinski svet Občine Renče-Vogrsko na \_\_\_. redni seji, dne \_\_\_\_\_\_ sprejel

**S K L E P**

1.

Občina Renče-Vogrsko daje OŠ Lucijana Bratkoviča Bratuša Renče soglasje k sistemizaciji dodatnega delovnega mesta »Čistilka, perica, kuhinjski pomočnik«« z manj kot polnim delovnim časom 20 ur na teden v 19. plačnem razredu. To delovno mesto se v enakem deležu, kot je bilo sistemizirano do razvrstitve v III. kategorijo invalidnosti zaradi bolezni, sistemizira v Vrtcu pri OŠ Lucijana Bratkoviča Bratuša Renče, preostali delež zaposlitve pa se sistemizira v okviru tržne dejavnosti, ki jo izvaja Javni zavod.

2.

Občina doplačuje stroške zaposlitve na dodatnem delovnem mestu iz prejšnjega člena za čas od 1. 6. 2021 do dneva prenehanja delovnega razmerja invalidne delavke v višini do 501,55 EUR na mesec. V navedeni mesečni znesek je vštet tudi regres za prehrano in mesečni delež regresa za letni dopust.

3.

Ta sklep prične veljati takoj.

Številka: Tarik Žigon l. r.

Bukovica, Župan